和太祝端居有懷叔恬秘書
作者：韓維
朝代：宋

paragraphs: 鄙生復田廬，疏絕豪俊後。
側聆楊生賢，名挂時輩口。
嚮風結遐想，幾歲欲奔走。
比聞官旁郡，斂板不去手。
沈埋文俗間，有類魚落笱。
頗思沿檄來，一洗煩滯久。
覽君端居作，懷佇日延首。
竊高田蘇遊，遂信尹公友。
丈夫相期意，不必銜杯酒。
作詩助嘉招，此志非邂逅。